Na temelju članka 34. i članka 38. stavka 2. Statuta Općine Viškovo („Službene novine Općine Viškovo“ broj: 3/18. i 2/20.), a u svezi članka 31. stavka 2. Zakona o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) te članaka 2. i 3. Pravilnika o naknadi troškova i nagradi za rad članovima vijeća i predstavnicima nacionalnih manjina („Narodne novine“ broj: 24/06.), Općinsko vijeće Općine Viškovo na ----. sjednici održanoj ---. ---- 2021. godine donosi

ODLUKU

o utvrđivanju naknade za rad članova Općinskog vijeća, članova radnih tijela Općinskog vijeća, članova Vijeća mjesnih odbora i naknadi troškova i nagradi za rad članova Vijeća nacionalnih manjina i predstavnika nacionalnih manjina Općine Viškovo

Članak 1.

Članovima Općinskog vijeća, članovima radnih tijela Općinskog vijeća, članovima Vijeća mjesnih odbora, članovima Vijeća nacionalnih manjina i predstavnicima nacionalnih manjina Općine Viškovo za njihov rad pripada mjesečna naknada.

Članak 2.

(1) Član Općinskog vijeća za svoj rad u Općinskom vijeću i radnom tijelu Općinskog vijeća ima pravo na mjesečnu neto naknadu u iznosu od 833,30 kuna.

(2) Predsjednik Općinskog vijeća za svoj rad u Općinskom vijeću i radnom tijelu Općinskog vijeća ima pravo na mjesečnu neto naknadu u iznosu od 1.250,00 kuna.

(3) Potpredsjednik Općinskog vijeća za svoj rad u Općinskom vijeću i radnom tijelu Općinskog vijeća ima pravo na mjesečnu neto naknadu u iznosu od 1.083,30 kuna.

Članka 3.

(1) Vanjski član stalnog ili povremenog radnog tijela Općinskog vijeća ima pravo na mjesečnu neto naknadu u iznosu od 333,30 kuna za one mjesece u kojima je održana najmanje jedna sjednica na kojoj je prisustvovao.

(2) Vanjski član stalnog ili povremenog radnog tijela Općinskog vijeća koji je ujedno i predsjednik stalnog ili povremenog radnog tijela Općinskog vijeća ima pravo na mjesečnu neto naknadu u iznosu od 522,20 kuna za one mjesece u kojima je održana najmanje jedna sjednica na kojoj je prisustvovao.

(3) Ukoliko je u tijeku mjeseca održano više sjednica stalnog ili povremenog radnog tijela Općinskog vijeća vanjskim članovima radnih tijela Općinskog vijeća, umanjuje se mjesečna neto naknada za rad, proporcionalno neprisustvovanju sjednicama u tijeku mjeseca.

Članak 4.

(1) Članovi vijeća mjesnih odbora imaju pravo na mjesečnu neto naknadu troškova za rad u vijeću mjesnih odbora u iznosu od 333,30 kuna za one mjesece u kojima je održana najmanje jedna sjednica na kojoj je prisustvovao.

(2) Ukoliko je u tijeku mjeseca održano više sjednica vijeća mjesnog odbora članovima vijeća mjesnih odbora, umanjuje se mjesečna neto naknada za rad, proporcionalno neprisustvovanju sjednicama u tijeku mjeseca.

Članak 5.

Članovima Općinskog vijeća, vanjskim članovima stalnih ili povremenih radnih tijela, članovima vijeća mjesnih odbora i imenovanim predstavnicima Općine Viškovo pripada dnevnica za službena putovanja u zemlji i inozemstvu, kao i troškovi putovanja sukladno važećim zakonskim propisima.

Članak 6.

Članovima vijeća nacionalnih manjina (u daljnjem tekstu: članovi vijeća) i predstavnicima nacionalnih manjina (u daljnjem tekstu: predstavnici nacionalnih manjina) u Općini Viškovo pripada pravo na naknadu troškova i nagrada za rad.

Članak 7.

Članovi vijeća i predstavnici nacionalnih manjina u Općini Viškovo ostvaruju pravo na mjesečnu nagradu u visini 43,9 % od iznosa neto naknade za rad članova Općinskog vijeća.

Članak 8.

(1) Naknada troškova predstavnicima nacionalnih manjina isplaćivat će se na poseban račun predstavnika nacionalne manjine otvoren za ostvarivanje prava manjinskih prava na području Općine Viškovo za koju je izabran, za financijski plan korištenja tih sredstava i završni račun.

(2) Financijski plan i završni račun sredstava koja se koriste za ostvarivanje manjinskih prava objavljuju se u službenom glasilu Općine Viškovo.

Članak 9.

(1) Za prisustvovanje sjednici Koordinacije vijeća nacionalne manjine za područje Primorsko - goranske županije odnosno Republike Hrvatske članu vijeća i predstavnicima nacionalnih manjina pripada pravo na naknadu troškova javnog prijevoza, troškova noćenja te pravo na dnevnicu u visini utvrđenoj odlukom Vlade Republike Hrvatske kojom se određuje visina dnevnice za službeno putovanje.

(2) Naknada i dnevnica iz stavka 1. ovog članka isplaćuje se na temelju dostavljenog zapisnika o održanoj sjednici te preslike putnog naloga i vjerodostojne dokumentacije o visini nastalih izdataka službenog putovanja (preslika prijevozne karte ili potvrda o cijeni prijevozne karte), dok se troškovi noćenja uplaćuju direktno pružatelju usluge.

Članak 10.

Danom stupanja na snagu ove Odluke prestaje važiti Odluka o o utvrđivanju naknade za rad vijećnika, članova radnih tijela vijeća, članova Vijeća mjesnih odbora i naknadi troškova i nagradi za rad članova Vijeća nacionalnih manjina i predstavnika nacionalnih manjina Općine Viškovo („Službene novine Primorsko-goranske županije“ broj: 33/13., „Službene novine Općine Viškovo“ broj: 1/14., 6/15. i 7/18.)

Članak 11.

Ova Odluka stupa na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkog tijela jedinica lokalne i područne (regionalne) samouprave te općinske načelnike, gradonačelnike i župane.

|  |
| --- |
| KLASA: 021-04/21-01/  URBROJ: 2170-09-04/03-21-  Viškovo, ----. ---- 2021. godine |

OPĆINSKO VIJEĆE OPĆINE VIŠKOVO

Predsjednica Općinskog vijeća:

Ksenija Žauhar, mag. paed.

Obrazloženje

Odluke o utvrđivanju naknade za rad članova Općinskog vijeća, članova radnih tijela Općinskog vijeća, članova Vijeća mjesnih odbora i naknadi troškova i nagradi za rad članova Vijeća nacionalnih manjina i predstavnika nacionalnih manjina Općine Viškovo

Hrvatski Sabor donio je Zakon o izmjenama i dopunama Zakona o lokalnoj i područnoj (regionalnoj) samoupravi (NN br: 144/20).

Zakon o izmjenama i dopunama Zakona o lokalnoj i područnoj (regionalnoj) samoupravi, objavljen je 23.12.2020., a stupio je na snagu prvoga dana od dana objave u „Narodnim novinama“, osim članaka 10., 12., 13., 14., 15., 17., 18., 19., 24. i 26. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

Rok za usklađenje općih akata s odredbama Zakona je 60 dana od dana stupanja na snagu navedenog Zakona.

Člankom 10. stavkom 1. navedenog Zakona propisano je da se naknada člana predstavničkog tijela za rad u predstavničkom tijelu i radnim tijelima predstavničkog tijela može odrediti, a određuje se u neto iznosu po članu predstavničkog tijela tako da ukupna godišnja neto naknada po članu predstavničkog tijela ne smije iznositi više od 10.000,00 kuna, a s obzirom na broj stanovnika. Također je istim člankom stavkom 2. propisano da se naknada za predsjednika predstavničkog tijela može odrediti u iznosu uvećanom za najviše 50%, a za potpredsjednike u iznosu uvećanom za najviše 30% pripadajuće naknade utvrđene stavkom 1. ovog članka.

Sukladno navedenom ovim se prijedlogom predlažu naknade članovima Općinskog vijeća za rad u Općinskom vijeću i radnim tijelima Općinskog vijeća u skladu s člankom 10. stavkom 1. i 2. Zakona o izmjenama i dopunama Zakona o lokalnoj i područnoj (regionalnoj) samoupravi (NN br: 144/20), a također je potrebno uskladiti i naknade članovima radnih tijela Općinskog vijeća, članovima Vijeća mjesnih odbora te naknade troškova i nagrade za rad članova Vijeća nacionalnih manjina i predstavnika nacionalnih manjina Općine Viškovo.

Obzirom na prednje iznijeto predlažemo donošenje Odluke o o utvrđivanju naknade za rad članova Općinskog vijeća, članova radnih tijela Općinskog vijeća, članova Vijeća mjesnih odbora i naknadi troškova i nagradi za rad članova Vijeća nacionalnih manjina i predstavnika nacionalnih manjina Općine Viškovo.

Općinska načelnica

Sanja Udović, dipl. oec. v.r.